C 263/4
DA
Den Europæiske Unions Tidende
26.7.2023
Som naturlige partnere i et dataområde spiller statistiske organer på nationalt plan og EU-plan en central rolle, idet de stiller officielle statistikker gratis til rådighed, understøtter interoperabiliteten inden for og på tværs af statistiske områder og gør det muligt at genanvende de eksisterende data til at udarbejde innovative eller forbedrede officielle statistikker og eventuelt opfylde behov for reguleringsmæssig indberetning.
Et bedre, mere personligt og mere bæredygtigt turismeudbud ledsaget af konsekvente støtteforanstaltninger på nationalt, regionalt og lokalt plan er afgørende for, at Europa kan forblive det mest besøgte turistmål i verden på en innovativ og bæredygtig måde, og som forklaret nærmere nedenfor kan dataområdet for turisme fremme dette resultat.
Data kan bidrage til at identificere, måle og forbedre turismens indvirkning på bæredygtigheden.
Eksempler herpå er data om hotellers energiforbrug, certifikater for vedvarende energi, vandforbrug og spildevandsbehandling.
Det kan også være værktøjer til at sikre landbrugsfødevarers sporbarhed, der kan støtte lokale forsyningskæder og derved mindske genopretningssektorens miljøpåvirkning og samtidig støtte landboturismen.
Et andet eksempel på fordelene ved at dele data på tværs af områder og sektorer er interoperabiliteten mellem det europæiske dataområde for turisme og det europæiske dataområde for sundhed.
Udveksling af elektroniske sundhedsdata kan være yderst nyttig for både den rejsende og værtslandet med henblik på at planlægge og foreslå passende sundhedsstøtte.
Som sådan vil fordelene ved øget datadeling påvirke markedet som helhed, herunder store platforme, som er de primære dataindehavere af turismerelaterede kommercielle data.
1.2.
Udfordringer i forbindelse med udveksling af turismerelaterede oplysninger Turismesektoren står over for tre specifikke udfordringer med hensyn til datadeling, som skal tackles af de vigtigste katalysatorer for det fælles europæiske dataområde for turisme (se afsnit 2):
1.
Interoperabilitet af data
Udformning, forvaltning og udbud af turistoplevelser med henblik på beslutningstagning eller innovation kræver en række andre data end personoplysninger.
Et særligt træk ved turismesektoren er, at et hvilket som helst dataområde potentielt kan være nyttigt til at skabe en turismeoplevelse (dvs. mobilitet, energi, miljø, kulturarv, byplanlægning, sundhed osv.), selv om vigtige sæt af andre data end personoplysninger er af særlig interesse for operatørerne.
Omfattende høringer af interessenter, som Kommissionen gennemførte mellem 2021 og 2023, har identificeret datasæt, der er særligt relevante for operatørerne (afhængigt af anvendelsestilfældet og formålet med dataindsamlingen): tilgængelighed af og efterspørgsel efter indkvartering, rejsemuligheder og -efterspørgsel, turismens miljømæssige og sociale virkninger samt udbuds- og markedstendenser.
Den største udfordring er derfor at dele og sammenligne oplysninger fra forskellige kilder, så overlapninger i videst muligt omfang undgås inden for en ramme for interoperabilitet, der deles med andre sektordata.
Hvis det er muligt, kan standarder, som allerede er i brug og spredt på tværs af interessenter, udforskes (se afsnit 2.3).
2.
Dataadgang
EU's turismeøkosystem bygger ikke på en fælles markedsplatform: Tilbud modelleres og katalogiseres både af private aktører og af offentlige myndigheder på nationalt, regionalt og lokalt plan, hvilket skaber et mangfoldigt, rigt og flersproget landskab, og reservationer forvaltes både via platforme (store og små) og uafhængigt af udbyderne.
Selv om EU's fælles dataområde for turisme ikke fungerer som markedsoperatør (dvs. at det ikke vil tillade eller centralisere reservationer), kan det tilbyde operatører søgeredskaber til information (se 2.2).
3.
Offentlige og private interessenters levering af data
Data kan være åbne (f.eks.
køreplaner, trafik- og vejroplysninger eller data fra webbrowsing), men de kan også være private, kommercielle og følsomme.
I det omfang personoplysninger deles, skal alle interessenter overholde den generelle forordning om databeskyttelse (GDPR) (8).
Hvad angår kommercielle data, som omfatter størstedelen af oplysninger vedrørende reservationer, rejser, websøgninger og betalinger, opbevares de af et lille antal store aktører, som skal inddrages i drøftelsen af regler for dataadgang inden for dataområdet.
(8) Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).